b'\n_START_ARTICLE_\nSestrunj\n_START_SECTION_\nGeografija\n_START_PARAGRAPH_\nOtok, na katerem stojita dva svetilnika, ima povr\xc5\xa1ino 15,12 km\xc2\xb2, dol\xc5\xbeina obale meri 29,345 km. Najvi\xc5\xa1ji vrh Sridnji (v starej\xc5\xa1i literaturi tudi Obru\xc4\x8dar) dose\xc5\xbee vi\xc5\xa1ino 185 mnm, in se nadaljuje proti jugovzhodu z dvama nizoma ni\xc5\xbejih apnen\xc4\x8dastih gri\xc4\x8dev. Ve\xc4\x8dina otoka prekriva makija in nizek gozd. Na razgibani ju\xc5\xbeni obali sta dva ve\xc4\x8dja zaliva: Dumbo\xc4\x8dica in Kablin, na severozahodni obali pa Hrvatin. Edino naselje Sestrunj le\xc5\xbei v notranjosti otoka. Prebivalci se najve\xc4\x8d ukvarjajo z ribolovom._NEWLINE_Najbli\xc5\xbeje mesto na kopnem je Zadar, s katerim je otok poveza s trajektno linijo. Oto\xc4\x8dani si prizadevajo razviti turizem, pri \xc4\x8demer jim izdatno pomagajo doma\xc4\x8di izseljenci v ZDA._NEWLINE_V zalivu Kablin je ju\xc5\xbeni sestrunjski pristan s tremi manj\xc5\xa1imi okoli 20 m dolgimi pomoli. Globina morja v pristanu je 2,5 m, z zunanje strani pomola, ki je isto\xc4\x8dasno tudi valobran pa 2 m. Zaliv je odprt za jugovzhodne vetrove, sidri\xc5\xa1\xc4\x8de, ki pa je za\xc5\xa1\xc4\x8diteno samo pred burjo, pa se nahaja okoli 400 m vzhono od pristana._NEWLINE_Severni pristan naselja le\xc5\xbei v zalivu Hrvatini in je odprt severnim vetrovom. Plovila tu lahko pristajajo za 20 m dolgim valobranom, kjer je globina morja 2 m, ali pa na kolenastem pomolu pri globini morja 1 m._NEWLINE_Zaliv Dumbo\xc4\x8dica je nenaseljen ju\xc5\xbenim vetrovom odprt zaliv, ki ima sidri\xc5\xa1\xc4\x8de pri globini morja 6 m. Manj\xc5\xa1a plovila se lahko prive\xc5\xbeejo za valobranom na manj\xc5\xa1em ololi 15 m dolgem pomolu pri globini morja 1,5 m._NEWLINE_Iz pomorske karte je razvidno, da svetilnik, ki stoji v zalivu Kablin, oddaja svetlobni sigmal: Z Bl 3s. Drugi svetilnik, ki stoji na vzhodni strani otoka ob Rivanjskem kanalu, pa oddaja svetlobni signal: B Bl(4) 15s. Nazivni domet svetilnika je 10 milj.\n_START_SECTION_\nZgodovina\n_START_PARAGRAPH_\nOtok se v starih listinah prvi\xc4\x8d omenja v 10. stol. pod imenom Estuin. Vrsto stoletij je bil v lasti italijanskih fevdalcev, vse dokler ga okoli 30 doma\xc4\x8dih kmetov ni odkupilo. Na otoku, nad naseljem na gri\xc4\x8du Gra\xc4\x8dinica je ohranjenih precej grobov iz obdobja Ilirov, na jugovzhodni strani otoka na gri\xc4\x8du Gra\xc4\x8dina pa so ohranjeni grobovi v obliki kamenitih gomil.'